‘পহলে সারদা, অব নারদা। এমন পরিবর্তন চেয়েছিল বাংলা?’ রাজ্যে প্রচারে এসে প্রশ্ন তুললেন নরেন্দ্র মোদী। এদিন খড়্গপুরে প্রথমবার নির্বাচনী প্রচারসভা করলেন প্রধানমন্ত্রী। সেখানে তিনি বলেন, রাজ্যে পরিবর্তন আসেনি। দিদির স্বভাব, আচরণে পরিবর্তন এসেছে।
প্রত্যাশা মতোই তৃণমূল সরকারের নিন্দায় সরব হলেন তিনি। বললেন, ক্যামেরার সামনে টাকা নিচ্ছেন নেতা-মন্ত্রীরা। এমন পরিবর্তন কি চেয়েছিল রাজ্যবাসী? প্রশ্ন মোদীর। রাজ্যের শিল্প সম্পর্কে মোদীর কটাক্ষ, ‘এই রাজ্যে দেশি বোমা তৈরির শিল্প চলছে।’
বিজেপির রাজ্য সভাপতি দিলীপ ঘোষ এবার খড়্গপুর সদর কেন্দ্রে প্রার্থী হয়েছেন। তাঁরই সমর্থনে এদিন সমাবেশ করেন প্রধানমন্ত্রী। সেখানেই কেন্দ্রের বিভিন্ন প্রকল্প চালানোর ক্ষেত্রেও রাজ্য সরকার বাধা দিচ্ছে বলেও অভিযোগ তুললেন প্রধানমন্ত্রী।
মোদীর বক্তব্য, ‘মা-মাটি-মানুষ বলা দল বাঙলার স্বপ্ন ভেঙে দিয়েছে। সর্বনাশের এমন নজির দেশে নেই। রাজ্যের মানুষ পরিবর্তন ছিল। ৩৪ বছরে বামেরা যে সর্বনাশ করেছে, তা টপকে গিয়েছে গত ৫ বছরে। প্রায় ৪০ বছর নষ্ট হয়েছে পশ্চিমবঙ্গের।’ রাজ্যে বিজেপিকে ক্ষমতায় আনলেই আসল পরিবর্তন দেখা যাবে বলেও খড়্গপুরে দাবি করলেন প্রধানমন্ত্রী।
রাজ্যে প্রথম নির্বাচনী প্রচারসভায় বামেদেরও ঠুকলেন প্রধানমন্ত্রী। কটাক্ষ করলেন বাম-কংগ্রেস জোট নিয়ে। তিনি বলেন, ‘কেরলে কংগ্রেসের সঙ্গে কুস্তি লড়ছে সিপিএম আর বাংলায় দোস্তি করছে। এটা বাংলার মানুষকে অপমান।’ মোদীর বক্তব্য, ‘বামেদের স্বীকার করা উচিত বাংলা বা কেরলের জন্য আমাদের লড়াই নয়, আমরা ক্ষমতার জন্য লড়ছি। তাই দুই রাজ্যে দুই নীতি।’ বিজেপিকে রুখতেই এই নীতি বলে দাবি মোদীর।